BEGRUNDELSE

1. BAGGRUND FOR FORSLAGET

Artikel 305 i traktaten om Den Europæiske Unions funktionsmåde (TEUF) fastsætter, at antallet af medlemmer i Regionsudvalget (i det følgende benævnt "udvalget") ikke må overstige 350.

Indtil Lissabontraktatens ikrafttrædelse var udvalgets sammensætning fastlagt i traktaterne. Efter Lissabontraktatens ikrafttrædelse fastsætter artikel 305, andet afsnit, i TEUF, at Rådet med enstemmighed på forslag af Kommissionen vedtager en afgørelse om udvalgets sammensætning.

I henhold til artikel 8 i protokol (nr. 36) om overgangsbestemmelser fastholdes udvalgets sammensætning som tidligere fastsat i EF-traktatens artikel 263 "indtil ikrafttrædelsen af den afgørelse, der er nævnt i artikel 305 i traktaten om Den Europæiske Unions funktionsmåde". Med virkning fra den 1. juli 2013 blev udvalgets sammensætning tilpasset efter artikel 24, stk. 1, i akten om Republikken Kroatiens tiltrædelsesvilkår. I henhold til denne akts artikel 24, stk. 2, forhøjes antallet af udvalgets medlemmer "midlertidigt til 353 for at tage hensyn til Kroatiens tiltrædelse for perioden fra tiltrædelsesdatoen indtil udløbet af den mandatperiode, under hvilken Kroatien tiltræder Unionen, eller indtil ikrafttrædelsen af den afgørelse, der er nævnt i artikel 305, andet afsnit, i TEUF, alt efter hvilket tidspunkt der kommer først".

Udvalgets nuværende mandatperiode udløber den 31. januar 2015. Det er derfor nødvendigt, at Rådet vedtager afgørelsen om udvalgets sammensætning i tide, inden Rådet iværksætter proceduren for udpegelse af Regionsudvalgets medlemmer for perioden 2015-2020.

Det skal bemærkes, at i henhold til artikel 300, stk. 5, i TEUF revideres reglerne om karakteren af de rådgivende udvalgs sammensætning "med jævne mellemrum af Rådet for at tage hensyn til den økonomiske, sociale og demografiske udvikling i Unionen. Rådet vedtager på forslag af Kommissionen afgørelser herom".

2. RESULTATER AF HØRINGER AF INTERESSEREDE PARTER

Regionsudvalget vedtog den 6. oktober 2010 henstillinger til Europa-Kommissionen og Rådet om den fremtidige sammensætning af Den Europæiske Unions Regionsudvalg.[1] Det anbefaler en fast "model for afgivelse af pladser ved kommende udvidelser. Alle delegationer, begyndende med de mindste, afgiver én plads, indtil der er skaffet tilstrækkeligt med pladser til en aktuel udvidelse. Ved efterfølgende udvidelser forsætter man med de næste delegationer i rækken. Ved afgivelse af pladser skal det sikres, at hver delegation består af mindst fem medlemmer. Herved vil proportionaliteten, pluraliteten og solidariteten mellem delegationerne blive opretholdt."

Udvalget mener også, at de principper, som det har fastsat, "kan omsættes til en minimumstærskel for antallet af medlemmer, der fastsættes til 5 for den mindst folkerige medlemsstat, og en maksimumstærskel på 24 medlemmer for den mest folkerige medlemsstat".

Kommissionen tog endvidere holdninger fremsat af visse medlemsstater, som var tilhængere af et større antal pladser til de folkerigeste medlemsstater, samt synspunkterne i protokollerne fra og bidragene til Det Europæiske Konvent 2002-2003 med i sine overvejelser.

Desuden har der siden den regeringskonference, hvor Lissabontraktaten blev vedtaget, ikke været en økonomisk, social eller demografisk udvikling, som berettiger en væsentlig ændring af karakteren af udvalgets sammensætning. Dette forslag er således begrænset til fastsættelsen af antallet af udvalgsmedlemmer for de enkelte medlemsstater.

3. JURIDISKE ASPEKTER AF FORSLAGET

3.1 Retsgrundlag

Forslaget har hjemmel i artikel 305, andet afsnit, i TEUF, som fastsætter, at Rådet træffer afgørelse med enstemmighed om udvalgets sammensætning.

3.2 Nærmere beskrivelse af forslaget

Den nuværende sammensætning af udvalget efter Kroatiens tiltrædelse kan ikke opretholdes i alle enkeltheder efter udløbet af de nuværende medlemmers mandatperiode, da det maksimale antal pladser som fastsat i traktaten derved overskrides.

Traktaterne indeholder ingen bestemmelser om, hvordan Det Økonomiske og Sociale Udvalg og Regionsudvalget skal sammensættes inden for rammerne af det maksimale antal på 350 medlemmer. Til forskel herfra er kriterierne for Europa-Parlamentets sammensætning fastsat i artikel 14, stk. 2, i traktaten om Den Europæiske Union. Parlamentet er sammensat af direkte valgte repræsentanter for unionsborgerne, hvorimod udvalget består af repræsentanter for regionale og lokale myndigheder (artikel 300, stk. 3, i TEUF). Det primære hensyn bør derfor være at sikre, at regionale og lokale myndigheder bliver hørt i udvalget, ikke direkte at afspejle medlemsstaternes respektive befolkningers størrelse.

Kommissionen er af den opfattelse, at den nuværende fordeling af pladserne i udvalget så vidt muligt bør bevares, da den er et resultat af flere regeringskonferencer.

Det foreslås derfor at indføre færrest mulige ændringer, at reducere det nuværende antal pladser, som en medlemsstat er tildelt, med højst én, og i første omgang at reducere det antal pladser, som er tildelt de mindst befolkede medlemsstater (Luxembourg, Cypern og Estland), under hensyntagen til, at hver medlemsstat mindst skal have fem pladser (Maltas nuværende antal), så de kan deltage i alle udvalgets aktiviteter.

Kommissionen vedtager dette forslag samtidig med forslaget om Det Økonomiske og Sociale Udvalgs sammensætning. Paralleliteten med hensyn til fordelingen af pladserne mellem medlemsstaterne i begge udvalg skal opretholdes.

Kommissionen mener ikke, at det vil være hensigtsmæssigt at indføre en metode, som på forhånd fastlægger, hvordan pladserne skal omfordeles i tilfælde af, at en ny medlemsstat tiltræder Unionen, eftersom traktaten fastlægger, at reglerne revideres med jævne mellemrum, og ikke indeholder kriterier, som en fast metode vil kunne baseres på.

3.3 Ikrafttrædelse

Det foreslås, at Rådet udsætter tidspunktet for, hvornår denne afgørelse får virkning, indtil dagen efter dagen for udløbet af udvalgets nuværende mandatperiode. Hvis dette tidspunkt ikke udskydes, vil artikel 24, stk. 2, i akten om Republikken Kroatiens tiltrædelsesvilkår betyde, at den midlertidige forhøjelse af antallet af medlemmer til 353 vil være retsstridig fra dagen for afgørelsens ikrafttrædelse.

2014/0128 (NLE)

Forslag til

RÅDETS AFGØRELSE

om Regionsudvalgets sammensætning

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 305,

under henvisning til forslag fra Europa-Kommissionen,

ud fra følgende betragtninger:

(1) I henhold til artikel 300, stk. 3, i traktaten om Den Europæiske Unions funktionsmåde består Regionsudvalget af repræsentanter for regionale og lokale myndigheder, der enten skal være valgt til en regional eller lokal myndighed eller være politisk ansvarlige over for en valgt forsamling.

(2) I henhold til artikel 305 i traktaten om Den Europæiske Unions funktionsmåde træffer Rådet afgørelse om Regionsudvalgets sammensætning. Antallet af medlemmer må ikke overstige 350.

(3) Regionsudvalget vedtog den 6. oktober 2010 henstillinger til Europa-Kommissionen og Rådet om den fremtidige sammensætning af Den Europæiske Unions Regionsudvalg[2].

(4) Den nuværende fordeling af pladserne i Regionsudvalget bør så vidt muligt fastholdes, da den er et resultat af flere regeringskonferencer.

(5) For at Regionsudvalget indtil udløbet af de nuværende medlemmers mandatperiode kan være sammensat i henhold til artikel 24 i akten om Republikken Kroatiens tiltrædelsesvilkår, bør tidspunktet for, hvornår denne afgørelse får virkning, udsættes indtil mandatperiodens udløb —

VEDTAGET DENNE AFGØRELSE:

Artikel 1

Pladserne i Regionsudvalget fordeles således:

Belgien 12

Bulgarien 12

Tjekkiet 12

Danmark 9

Tyskland 24

Estland 6

Irland 9

Grækenland 12

Spanien 21

Frankrig 24

Kroatien 9

Italien 24

Cypern 5

Letland 7

Litauen 9

Luxembourg 5

Ungarn 12

Μalta 5

Nederlandene 12

Østrig 12

Polen 21

Portugal 12

Rumænien 15

Slovenien 7

Slovakiet 9

Finland 9

Sverige 12

Det Forenede Kongerige 24.

Artikel 2

Denne afgørelse får virkning på dagen efter dagen for udløbet af mandatperioden for de nuværende medlemmer af Regionsudvalget.

Udfærdiget i Bruxelles, den […].

På Rådets vegne

Formand

[1] Regionsudvalget, R/CdR 137/2010 fin, Henstillinger til Kommissionen og Rådet om den fremtidige sammensætning af Den Europæiske Unions Regionsudvalg, 6.10.2010.

[2] CdR 137/2010 fin.